CELEX: 32018D0824
Language: sk
Date: 2018-06-04 00:00:00
Title: Vykonávacie rozhodnutie Komisie (EÚ) 2018/824 zo 4. júna 2018, ktorým sa ukončuje antidumpingové konanie týkajúce sa dovozu ferosilícia s pôvodom v Egypte a na Ukrajine

5.6.2018   
            
            
               SK
            
            
               Úradný vestník Európskej únie
            
            
               L 139/25
            
         VYKONÁVACIE ROZHODNUTIE KOMISIE (EÚ) 2018/824
   zo 4. júna 2018,
   ktorým sa ukončuje antidumpingové konanie týkajúce sa dovozu ferosilícia s pôvodom v Egypte a na Ukrajine
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 9 ods. 1,
   keďže:
   A.   ZAČATIE PREŠETROVANIA
   
   
               (1)
            
            
               Európska komisia (ďalej len „Komisia“) začala v 2. augusta 2017 antidumpingové prešetrovanie týkajúce sa dovozu ferosilícia s pôvodom v Egypte a na Ukrajine do Únie a uverejnila oznámenie o začatí konania v Úradnom vestníku Európskej únie (2).
            
         
               (2)
            
            
               Prešetrovanie sa začalo na základe podnetu podaného združením Euroalliages (ďalej len „navrhovateľ“) v mene štyroch výrobcov z Únie, a to spoločností Ferropem, Ferroatlántica SL, OFZ a Huta Laziska SA, ktorých výroba predstavuje viac než 90 % celkovej výroby ferosilícia v Únii. Podnet obsahoval prima facie dôkazy dumpingu spôsobujúceho ujmu, ktoré sa považovali za postačujúce na odôvodnenie začatia prešetrovania.
            
         
               (3)
            
            
               Komisia o začatí prešetrovania informovala navrhovateľa, známych vyvážajúcich výrobcov v Egypte a na Ukrajine, známych dovozcov a používateľov, ďalšie známe dotknuté strany, ako aj zástupcov Egypta a Ukrajiny. Zainteresované strany dostali príležitosť písomne oznámiť svoje stanoviská a požiadať o vypočutie v rámci lehoty stanovenej v oznámení o začatí prešetrovania.
            
         
               (4)
            
            
               Overovanie na mieste sa uskutočnilo v období od decembra 2017 do februára 2018 v priestoroch štyroch výrobcov z Únie, spolupracujúcich vyvážajúcich výrobcov v Egypte a na Ukrajine a v priestoroch jedného spolupracujúceho prepojeného dovozcu v Únii.
            
         B.   STIAHNUTIE PODNETU A UKONČENIE KONANIA
   
   
               (5)
            
            
               Navrhovateľ informoval prostredníctvom e-mailu z 27. februára 2018 Komisiu o tom, že svoj podnet sťahuje.
            
         
               (6)
            
            
               V súlade s článkom 9 ods. 1 základného nariadenia možno konanie ukončiť, ak bol podnet stiahnutý, okrem prípadu, keby takéto ukončenie nebolo v záujme Únie.
            
         
               (7)
            
            
               Pri prešetrovaní nevyšli najavo žiadne skutočnosti svedčiace o tom, že by takéto ukončenie bolo v rozpore so záujmom Únie. Komisia preto dospela k názoru, že toto prešetrovanie by sa malo ukončiť.
            
         
               (8)
            
            
               Zainteresované strany boli zodpovedajúcim spôsobom informované a mali možnosť predložiť pripomienky. Komisia však nedostala žiadne pripomienky, ktoré by preukázali, že by takéto ukončenie nebolo v záujme Únie.
            
         
               (9)
            
            
               Komisia preto dospela k záveru, že antidumpingové konanie týkajúce sa dovozu ferosilícia, ferozliatiny obsahujúcej 20 hmotnostných % alebo viac, ale najviac 96 hmotnostných % kremíka a 4 hmotnostné % alebo viac železa, s pôvodom v Egypte a na Ukrajine do Únie by sa malo ukončiť bez uloženia opatrení.
            
         
               (10)
            
            
               Toto rozhodnutie je v súlade so stanoviskom výboru zriadeného článkom 15 ods. 1 základného nariadenia,
            
         PRIJALA TOTO ROZHODNUTIE:
   Článok 1
   Antidumpingové konanie týkajúce sa dovozu ferosilícia, ferozliatiny obsahujúcej 20 hmotnostných % alebo viac, ale najviac 96 hmotnostných % kremíka a 4 hmotnostné % alebo viac železa, s pôvodom v Egypte a na Ukrajine patriaceho pod číselné znaky KN 7202 21 00, 7202 29 10 a 7202 29 90 sa týmto ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 4. júna 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 30.6.2016, s. 21.
   
      (2)  Ú. v. EÚ C 251, 2.8.2017, s. 5.